Gwasnaeth Christingl

Iesu yw Goleuni’r Byd:

Goleuni na all tywyllwch byth ei ddiffodd.

Yn enw Crist,croeso i ----------------------------------------- heddiw. Rydyn ni wedi dod ynghyd ym mhresenoldeb Duw ein Tad i lawenhau am gael Iesu yn anrheg i ni fel goleuni’r byd. Yn y gwasanaeth yma fe fyddwn ni’n clywed y stori, ac yn derbyn y neges, am ddyfodiad Crist, ac rydyn ni’n rhoi diolch i Dduw mewn gweddi ac ar gân.

**Emyn y Cristingl**

Cyfleu mae’r oren crwn i ni

Y byd a greodd Duw.

A’n dyled ni yw parchu hwn

Bob dydd y byddom byw;

Mae ynddo lawer sydd mewn poen

Mewn angen ac yn dlawd,

A rhaid i ni eu cymorth hwy

Ac iddynt fod yn frawd.

Mae’r gannwyll fechan yn ein llaw

Yn dangos i bob un

Mai’r gwir oleuni yn y byd

Yw Iesu Grist ei hun;

O boed i’n bywydau ninnau fod

Yn olau llachar clir,

I ddangos ffordd at orsedd Duw

Trwy arddel byth y gwir.

Ac yn y ffrwythau ffres a’r cnau

Cawn weld mor hael yw Ef

Sy’n rhoi pob lluniaeth er llesâd

Fel cynnar law o’r nef;

O rhodded inni ddwyfol ras

I wneud ei waith yn iawn.

Cymered ein bywydau ni

A’u llenwi â phob dawn.

Tymhorau’r flwyddyn sydd i’w gweld

Trwy’r pedwar pren yn glir,

Diolchwn am bob newid gawn

Mewn tywydd ac ar dir;

Mae gan bob tymor yn ei dro

Ei rodd i ddynol ryw,

A phob trugaredd ddaw i ni

O’th law yn rhad o Dduw.

A chan i Iesu drosom ni

Ddioddef ar y groes

Rhown gwlwm ar y rhuban goch

I gofio am ei loes;

Ac iddo boed ein bythol glod

Trwy nerth yr Ysbryd Glân

Can’s yn ei atgyfodiad mae’n

Cristingl ni a’n cân.

Canon Geraint Wyn Edwards

Llanfellech, Ynys Môn.

**Y Diolch**

Arglwydd Iesu, Diolch am Mair,

Yr Ymwelodd angel â hi, ac a ddaeth yn fam i ti.

Iesu, goleuni’r byd,

**Clodforwn ac addolwn di.**

Diolch dy fod ti wedi cael dy eni fel un ohonom ni,

Nid yn gyfoethog ac mewn palas, ond yn dlawd ac mewn stabl.

Iesu, goleuni’r byd,

**Clodforwn ac addolwn di.**

Diolch am y bugeiliaid, fu’n gwrando ar gân yr angylion,

Ac a addawodd eu defaid a phrysuro i’th addoli di.

Iesu, goleuni’r byd,

**Clodforwn ac addolwn di.**

Diolch am y sêr ddewiniaid,

Ddaeth ag anrhegion gwerthfawr i ti: aur a thus a myrr.

Iesu, goleuni’r byd,

**Clodforwn ac addolwn di.**

Diolch i ti am Simeon ac Anna, fu’n disgwyl oes i’th weld,

Fu’n moli Duw yn y Deml, ac a’th groesawodd di fel goleuni’r byd.

Iesu, goleuni’r byd,

**Clodforwn ac addolwn di.**

Arglwydd Iesu,

Gyda Mair a’r bugeiliaid, gyda’r sêr ddewiniaid, gyda Simeon ac Anna,

Rydyn ni’n dy glodfori a’th addoli di, oleuni’r byd, yn awr ac am byth.

Amen

**Gweddïau**

Mae’r Cristingl yn ein hatgoffa o’n byd, ac felly gweddïwn:

Am yr holl bobl yn eu bywyd bob dydd a’u gwaith:

Am ein teuleuoedd, ffrindiau a chymdogion yn enwedig yn ystod yr amser anodd sydd ohonni. Am bawb sy’n unig, am bob Cristion, i ni ddisgleirio yn y mannau tywyll sy’n y byd. Mewn ffydd gweddiwn:

**Gweddïwn arnat ti, Arglwydd Dduw.**

Am gymorth i ofalu am dy fyd: am y rhai sydd heb y pethau da rydyn ni’n eu cymryd yn ganiataol; am y rhai sydd heb wybod am oleuni Iesu y neu bywydau; Mewn ffydd gweddïwn

**Gweddïwn arnat ti, Arglwydd Dduw.**

Am dangnefedd y byd: am ein anghenion ein hunain ac anghenion eraill; am y rhai sy’n ein harwain, yn ein dysgu ac yn ein helpu I fyw gyda’n gilydd; Mewn ffydd gweddïwn

**Gweddïwn arnat ti, Arglwydd Dduw.**

Am bawb sy’n drist, mewn perygl neu drallod: am yr holl blant a phobl ifanc sydd heb fwyd, dillad na chartref; am y rhai sydd angen cymorth Duw, yn enwedig y rhai sy’n wael ac yn bryderus, yr unig a’r ofnus;ac am y rhai sy’n gofalu amdanyn nhw. Mewn ffydd gweddïwn

**Gweddïwn arnat ti, Arglwydd Dduw.**

Rydyn ni’n dod a’n gweddiau at Dduw, gan ddweud gyda’n gilydd, fel y dysgodd Iesu ni:

**Ein Tad, yr hwn wyt yn y nefoedd………………..**

**Gweddi dros blant sydd mewn angen ac sydd mewn trafferthion:**

Dduw tangnefedd,

Mae dy gariad yn ymestyn atom i’n cofleidio.

Bendithia blant a phobl ifanc a theuleuoedd ein cenedl, yn enwedig y rhai hynny sy’n wynebu trafferthion ac anghenion neilltuol.

Helpa bawb sy’n gweithio ar brojectau’r Eglwys gyda phlant mewn angen, i gael eu hysbrydoli trwy dy ddealltwriaeth. A’u cryfhau trwy dy ras, fel y bydd eu gofal yn gefnogaeth arbennig ac yn arwydd o’th deyrnas; lle rwyt ti’n byw ac yn teyrnasu, un Duw: Tad, Mab ac Ysbryd Glân, yn awr ac am byth.

**Amen**

**Goleuo a chyflwyno’r Cristinglau:**

Dad, a ddywedodd yn y dechreuad “bydded goleuni” cadw ni yng ngoleuni Crist, i ddisgleirio yn dy fyd, fel y bydd eraill yn gweld beth wnawn ni yn dy enw, a rhoi moliant i ti, trwy Iesu Grist ein Harglwydd.

**Amen**

Bendigedig wyt ti, Arglwydd ein Duw, Brenin y bydysawd.

Mae popeth sydd gennym yn dod oddi wrthyt ti.

Helpa ni i ddefnyddio’n rhoddion hyn er dy ogoniant.

**Bendigedig fyddo Duw am byth.**

**Y Fendith**

Llewyrched Crist, Haul cyfiawnder arnoch a gwasgaru’r tywyllwch o’ch blaen;

A bendith yr hollalluog Dduw,

Y Tad, y Mab a’r Ysbryd Glân, foy n eich plith ac aros gyda chi hyd byth.

Amen

**Mae Oren y Cristingl (Tôn The Holly and the Ivy)**

1. Mae oren y Cristingl

Yn dangos inni’r byd

A greodd Duw o’i gariad mawr

A’i gynnal oll i gyd.

**Cytgan**

*O cenwch gân Cristingl*

*A rhowch i Dduw y clod;*

*Ynddo ef yr ydym bawb yn byw,*

*Yn symud ac yn bod.*

2. Mae rhuban y Cristingl

Sy’n llwyr amgylchu’r byd

Yn arwyddo inni gariad Crist

A’n prynodd ni mor ddrud

**Cytgan**

3. Mae pedwar pren Cristingl

Sydd yn trywanu’r byd

Yn dangos inni ofal Duw

Bob tymor yn ei bryd.

**Cytgan**

4. Mae ffrwythau y Cristingl

Pob un yn bêr ei flas,

Yn arwydd o gynhaea’r tir

Ac o ffrwythau peraidd gras.

**Cytga**n

5. Mae cannwyll y Cristingl

Fel seren llawn o hud

Honsy’n dangos inni olau Crist

Ef yw gwir oleuni

**Cytgan**

6. Y mae Cristingl gyfan

Yn llawen iawn i ni;

Yn ei lewyrch gwelwn Dduw ein Tad

Sy’n dy garu di a mi.

**Cytgan**